சில நாட்கள் ஓடின. அராஜகம் லீ வீட்டுக்குள்ளே தலை காட்டியது. லீ, அவன் தம்பிகள், தங்கை ஆகியோரைப் பள்ளியில் கொண்டுவிட, தியாங் கூ (Teong Koo) என்னும் ரிக்‌ஷாக்காரரை அமர்த்தியிருந்தார்கள். அவரோடு லீயை விட்டுவிட்டு எல்லோரும் வெளியே போயிருந்தார்கள். அப்போது உள்ளே வந்தார் ஒரு ஜப்பானிய ராணுவ ஆபீசர். அவரோடு சில சிப்பாய்கள். இருவரும் ஏதோ அவர்கள் சொந்த வீடுபோல் உள்ளே வந்தார்கள். லீ, தியாங் கூ இருவரையும் ஈ, எறும்பு போல் துச்சமாகப் பார்த்தார்கள். லீயை மிரட்டினார்கள். அவனையும், தியாங் கூவையும் வெறி பிடித்தவர்கள்போல் அறைந்தார்கள். பயத்தில் நடுங்கியபடி லீ தூங்கிப்போனான்.